               EUROPSKA KOMISIJA
            Bruxelles, 12.3.2019.
            COM(2019) 140 final
            2019/0081(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Konvencije o budućoj višestranoj suradnji u ribarstvu sjeveroistočnog Atlantika u pogledu zahtjeva za pristup toj Konvenciji koji je podnijela Ujedinjena Kraljevina

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Europske unije u Konvenciji o budućoj višestranoj suradnji u ribarstvu sjeveroistočnog Atlantika („Konvencija NEAFC-a”) s obzirom na pristupanje Ujedinjene Kraljevine Velike Britanije i Sjeverne Irske („Ujedinjena Kraljevina”) toj Konvenciji.

               2.Kontekst prijedloga

               Ujedinjena Kraljevina obavijestila je 29. ožujka 2017. Europsko vijeće o namjeri povlačenja iz Europske unije na temelju članka 50. Ugovora o Europskoj uniji. Stoga će Ujedinjena Kraljevina postati treća zemlja, a pravo Unije prestat će se primjenjivati na nju od 30. ožujka 2019., osim ako se u sporazumu o povlačenju između Unije i Ujedinjene Kraljevine ne utvrdi neki drugi datum, ili ako Europsko vijeće, u dogovoru s Ujedinjenom Kraljevinom, jednoglasno utvrdi drugi datum.

               Do povlačenja iz Unije Ujedinjena Kraljevina ostaje država članica sa svim pravima i obvezama koji proizlaze iz Ugovorâ, uključujući poštovanje načela lojalne suradnje. Europsko vijeće u smjernicama od 29. travnja 2017. prepoznalo je potrebu da se, u međunarodnom kontekstu, uzmu u obzir posebnosti Ujedinjene Kraljevine kao države članice koja se povlači, pod uvjetom da ona poštuje svoje obveze i ostane lojalna interesima Unije dokle god je država članica.

               Unija i Ujedinjena Kraljevina dogovorile su sporazum o povlačenju na temelju članka 50. Ugovora o Europskoj uniji, koji je 25. studenoga 2018. potvrdilo Europsko vijeće („sporazum o povlačenju”). Unutarnji postupci za sklapanje tog sporazuma u u tijeku su na razini Unije
                  1
               . U četvrtom dijelu sporazuma o povlačenju predviđeno je prijelazno razdoblje tijekom kojeg će se pravo Unije, uključujući međunarodne sporazume koje je sklopila Unija, i dalje primjenjivati na Ujedinjenu Kraljevinu i u njoj („prijelazno razdoblje”). Unija će obavijestiti svoje međunarodne partnere o posebnim dogovorima predviđenima u sporazumu o povlačenju u skladu s kojima bi se u prijelaznom razdoblju Ujedinjena Kraljevina smatrala državom članicom za potrebe međunarodnih sporazuma koje je sklopila Unija, uključujući Konvenciju NEAFC-a.

               U Komunikaciji Komisije „Pripreme za povlačenje Ujedinjene Kraljevine iz Europske unije 30. ožujka 2019.: akcijski plan za izvanredne situacije” od 13. studenoga 2018. utvrđene su mjere za nepredviđene okolnosti koje Komisija planira poduzeti ako na dan povlačenja sporazum o povlačenju ne stupi na snagu. U toj je komunikaciji Komisija navela mjere koje smatra neophodnima, istodobno podsjećajući da će u kasnijoj fazi možda biti potrebne dodatne mjere.

               Europsko vijeće (članak 50.) 13. prosinca 2018. ponovno je pozvalo na intenzivniji rad u pogledu pripremljenosti, na svim razinama, na posljedice povlačenja Ujedinjene Kraljevine, uzimajući u obzir sve moguće ishode.

               Konvencija NEAFC-a trenutačno se primjenjuje na Ujedinjenu Kraljevinu stoga što je Unija ugovorna stranka te konvencije. To će završiti na datum kada Ujedinjena Kraljevina više ne bude obuhvaćena Konvencijom NEAFC-a kao država članica Unije.

               Glavni je cilj Konvencije NEAFC-a „promicanje očuvanja i optimalnog iskorištavanja ribolovnih resursa područja sjeveroistočnog Atlantika unutar okvira koji odgovara režimu proširene nadležnosti obalne države nad ribarstvom te stoga i poticanje međunarodne suradnje i savjetovanja u pogledu tih resursa”. Konvencija NEAFC-a stupila je na snagu 17. ožujka 1982. Ujedinjena Kraljevina depozitar je Konvencije NEAFC-a.

               Konvencijom NEAFC-a iz 1982. zamijenjena je izvorna Konvencija o ribarstvu na sjeveroistočnom Atlantiku iz 1959., kao rezultat povlačenja država članica Europske unije kao pojedinačnih članica iz organizacije NEAFC-a 1963. i proširenja područja ribolova država na 200 milja 1977. Konvencijom NEAFC-a iz 1959. zamijenjena je Konvencija o reguliranju veličine oka mrežnog tega i ribarskih mreža te ograničenja veličine ribe iz 1946.

               Konvencija NEAFC-a iz 1982. izmijenjena je 2004. (pri čemu su dodani postupci rješavanja sporova) i 2006. (čime je Konvencija NEAFC-a usklađena s promjenama u međunarodnom pravu i instrumentima). Sve ugovorne stranke još nisu dovršile cijeli postupak ratifikacije izmjena iz 2004. i 2006. „Londonskom izjavom” iz 2006. stranke su dogovorile primjenu tih izmjena na dobrovoljnoj osnovi dok se ne dovrši ratifikacija.

               Za potrebe Konvencije NEAFC-a, ugovorne stranke osnovale su Komisiju za ribarstvo sjeveroistočnog Atlantika („NEAFC”). NEAFC ima pravnu osobnost i u odnosima s ostalim međunarodnim organizacijama i na državnom području ugovornih stranaka ima pravnu sposobnost potrebnu za obavljanje svojih dužnosti i ostvarivanje svojih ciljeva.

               Područjem primjene Konvencije NEAFC-a obuhvaćeno je pet ugovornih stranaka, koje su sve obalne države: Europska unija (EU), Danska (s obzirom na Farske otoke i Grenland), Island, Norveška i Ruska Federacija. Državama zastave sa stvarnim interesom za ribarstvo u sjeveroistočnom Atlantiku može se dodijeliti status neugovorne surađujuće stranke, čime im se omogućuje da plovilima koja plove pod njihovom zastavom odobre djelovanje u području primjene Konvencije NEAFC-a, ako pristaju provoditi mjere NEAFC-a. U ovom trenutku postoji šest surađujućih ugovornih stranaka: Bahami, Curaçao, Kanada, Liberija, Panama i Novi Zeland.

               Europska unija stranka je Konvencije NEAFC-a
                  2
                jer je sadržaj njegovih aktivnosti obuhvaćen područjem primjene zajedničke ribarstvene politike, za koju Unija ima isključivu nadležnost. Države članice obuhvaćene su Konvencijom NEAFC-a na temelju prava Unije.

               NEAFC je organizacija nadležna za donošenje preporuka za mjere upravljanja koje se odnose na ribolov izvan područja koja su pod ribolovnom jurisdikcijom ugovornih stranaka (Regulatorno područje) te područja koja su pod ribolovnom jurisdikcijom ugovornih stranaka, ako je to zatražila relevantna ugovorna stranka. Donesene preporuke postaju obvezujuće za ugovorne stranke osim ako ugovorna stranka pravovremeno podnese prigovor na preporuku.

               Ujedinjena Kraljevina 8. siječnja 2019. podnijela je zahtjev za pristupanje Konvenciji NEAFC-a kao ugovorna stranka. Depozitar je o tome istoga dana obavijestio Europsku komisiju.

               Prema Konvenciji NEAFC-a svaka država (osim države članice Europske unije) može pristupiti Konvenciji u svakom trenutku, pod uvjetom da zahtjev za pristup te države odobri tri četvrtine svih ugovornih stranaka. Zahtjev se odobrava ako je u roku od 90 dana od datuma obavijesti tri četvrtine ugovornih stranaka obavijestilo depozitara o odobrenju zahtjeva
                  3
               . Depozitar o ishodu zahtjeva izvješćuje državu koja podnosi zahtjev za članstvo i sve ugovorne stranke. Pristupanje je okončano polaganjem isprave o pristupu kod depozitara i stupa na snagu na dan primitka.

               Ujedinjena Kraljevina objasnila je da je njezin zahtjev podnesen kao posljedica planiranja djelovanja u nepredvidivim okolnostima ako se ne postigne sporazum o povlačenju i da će u protivnom odustati od pristupanja Konvenciji NEAFC-a do odgovarajućeg trenutka tijekom prijelaznog razdoblja, u skladu sa sporazumom o povlačenju.

               3.Stajalište koje treba zauzeti u ime Unije

               Odluka Vijeća trebala bi Komisiju ovlastiti da, u ime Unije, odobri pristupanje Ujedinjene Kraljevine Konvenciji NEAFC-a, uzimajući u obzir sljedeći uvjet: s obzirom na trenutačnu nesigurnost u pogledu datuma i uvjeta povlačenja Ujedinjene Kraljevine iz Unije, o odobrenju Unije trebalo bi depozitara NEAFC-a izvijestiti samo ako do isteka roka za obavješćivanje iz članka 20. stavka 4. Konvencije NEAFC-a dođe do povlačenja bez sporazuma o povlačenju.

               Osnovni je cilj zajedničke ribarstvene politike, kako je utvrđeno u Uredbi (EU) br. 1380/2013 Europskog parlamenta i Vijeća
                  4

               „osigurati da ribolovne aktivnosti budu ekološki, gospodarski i društveno održive i da se njima upravlja u skladu s ciljevima postizanja gospodarskih i društvenih koristi te koristi za zapošljavanje, obnove i održavanja ribljih stokova iznad razina koje mogu osigurati najveći održivi prinos i da pridonose dostupnosti zaliha hrane”.

               U interesu je Unije da Ujedinjena Kraljevina surađuje u upravljanju stokovima od zajedničkog interesa uz potpuno poštovanje odredaba Konvencije Ujedinjenih naroda o pravu mora od 10. prosinca 1982. (UNCLOS) i Sporazuma Ujedinjenih naroda o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i vrlo migratornim ribljim vrstama od 4. kolovoza 1995. (UNFSA) ili bilo kojeg drugog međunarodnog sporazuma ili norme međunarodnog prava.

               Prema člancima 56., 63. i 116. UNCLOS-a Ujedinjena Kraljevina ima legitimne ribolovne interese u području primjene Konvencije NEAFC-a (na otvorenome moru) i kao obalna država jer su vode koje su u isključivom gospodarskom pojasu Ujedinjene Kraljevine obuhvaćene područjem primjene Konvencije NEAFC-a.

               Kako je predviđeno člankom 63. stavkom 2. UNCLOS-a i člankom 8. UNFSA-e, ako se isti stok ili stokovi povezanih vrsta pojavljuju u isključivom gospodarskom pojasu, izvan njega i u blizini njega, obalna država i države koje love takve stokove na susjednom području moraju surađivati kako bi se dogovorile o mjerama potrebnima za očuvanje tih stokova u susjednom području. Ta se suradnja može uspostaviti u okviru regionalnih organizacija za upravljanje ribarstvom ili, ako regionalne organizacije za upravljanje u ribarstvu nisu nadležne za dotični stok, ad hoc dogovorima među zemljama koje imaju interes za ribarstvo.

               Pristupanje Ujedinjene Kraljevine Konvenciji NEAFC-a omogućit će Ujedinjenoj Kraljevini suradnju u pogledu nužnih mjera za upravljanje ribarstvom uzimajući u obzir prava, interese i obveze drugih zemalja i Europske unije te obvezu da osigura da se ribolovne aktivnosti obavljaju tako da se stok/stokovi ne iskorištavaju na neodrživi način.

               S obzirom na legitimne ribolovne interese Ujedinjene Kraljevine u području primjene Konvencije NEAFC-a, obvezu Ujedinjene Kraljevine da nakon pristupa Konvenciji surađuje u pogledu nužnih mjera za upravljanje ribarstvom i potrebu da osigura obvezujući karakter preporuka NEAFC-a, Komisija preporučuje da se zahtjev Ujedinjene Kraljevine prihvati, uzimajući pritom u obzir uvjete pod kojima će se Ujedinjena Kraljevina povući iz Unije.

               Predlaže se da se Komisiju ovlasti da depozitara Konvencije NEAFC-a izvijesti o pozitivnom stajalištu Unije u pogledu pristupa Ujedinjene Kraljevine ako se Ujedinjena Kraljevina povuče iz Unije bez sporazuma o povlačenju prije isteka razdoblja zahtjeva Ujedinjene Kraljevine za pristup Konvenciji NEAFC-a.

               Ako se Ujedinjena Kraljevina povuče iz Unije prema uvjetima iz sporazuma o povlačenju i s njim povezanog prijelaznog razdoblja, Unija će nakon potpisivanja sporazuma o povlačenju izvijestiti svoje međunarodne partnere, uključujući i ostale stranke Konvencije NEAFC-a, da se tijekom tog prijelaznog razdoblja Ujedinjena Kraljevina treba smatrati državom članicom za potrebe međunarodnih sporazuma čija je Unija stranka.  Slijedom toga, u skladu s uvjetima sporazuma o povlačenju, Ujedinjena Kraljevina bi zahtjev za pristup Konvenciji NEAFC-a trebala podnijeti ponovno.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava. Obuhvaća i instrumente koji nemaju obvezujući učinak na temelju međunarodnog prava, ali „presudno utječu na sadržaj propisa koje donese zakonodavac Unije”
                  5
               .

               4.1.2.Primjena u predmetnom slučaju

               Svaka država može pristupiti Konvenciji NEAFC-a u bilo kojem trenutku. Zahtjev se odobrava ako je u roku od 90 dana od datuma obavijesti depozitara o primitku zahtjeva tri četvrtine ugovornih stranaka obavijestilo depozitara o odobrenju zahtjeva do tog datuma. Depozitar o ishodu zahtjeva izvješćuje državu koja podnosi zahtjev za članstvo i sve ugovorne stranke.

               Pristupanje je okončano polaganjem isprave o pristupu kod depozitara i stupa na snagu na dan primitka. Depozitar izvješćuje sve potpisnice i sve stranke pristupnice o svim položenim ispravama o ratifikaciji, prihvatu, odobrenju ili pristupanju te potpisnike obavješćuje o datumu i strankama za koje ta Konvencija stupa na snagu.

               Kad stupi na snagu, pristup Ujedinjene Kraljevine bit će obvezujuć prema međunarodnom pravu u skladu s člankom 24. Konvencije NEAFC-a i može presudno utjecati na sadržaj zakonodavstva EU-a.

               Predviđenim se aktom ne dopunjuje niti mijenja institucionalni okvir Konvencije NEAFC-a. Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima nekoliko ciljeva ili nekoliko elemenata te ako se može utvrditi da je jedan od tih ciljeva ili elemenata glavni, a drugi samo sporedni, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na zajedničku ribarstvenu politiku.

               Stoga je materijalna pravna osnova predloženih odluka članak 43. UFEU-a.

               4.3.Zaključak

               Pravna osnova predložene odluke trebao bi biti članak 43. u vezi s člankom 218. stavkom 9. UFEU-a.

               2019/0081 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Konvencije o budućoj višestranoj suradnji u ribarstvu sjeveroistočnog Atlantika u pogledu zahtjeva za pristup toj Konvenciji koji je podnijela Ujedinjena Kraljevina

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Konvencija o budućoj višestranoj suradnji u ribarstvu sjeveroistočnog Atlantika
                  6
                („Konvencija NEAFC-a”) odobrena je Odlukom Vijeća 81/608/EEZ
                  7
                i stupila je na snagu 17. ožujka 1982.

               (2)Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. Ugovori će se na Ujedinjenu Kraljevinu prestati primjenjivati od dana stupanja na snagu sporazuma o povlačenju ili, ako do toga ne dođe, dvije godine od obavijesti, to jest od 30. ožujka 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje.

               (3)Do povlačenja iz Unije Ujedinjena Kraljevina ostaje država članica sa svim pravima i obvezama koji proizlaze iz Ugovorâ, uključujući poštovanje načela lojalne suradnje.

               (4)Europsko vijeće u smjernicama od 29. travnja 2017. prepoznalo je potrebu da se, u međunarodnom kontekstu, uzmu u obzir posebnosti Ujedinjene Kraljevine kao države članice koja se povlači, pod uvjetom da ona poštuje svoje obveze i ostane lojalna interesima Unije dok je država članica.

               (5)Sporazum o povlačenju sadržava dogovore za primjenu odredaba prava Unije na Ujedinjenu Kraljevinu i u njoj nakon datuma na koji se Ugovori prestanu primjenjivati na Ujedinjenu Kraljevinu („prijelazno razdoblje”). Ako taj sporazum stupi na snagu, zakonodavstvo Unije, uključujući međunarodne sporazume čija je Unija stranka, u skladu s tim sporazumom nastavit će se primjenjivati na Ujedinjenu Kraljevinu i u njoj tijekom prijelaznog razdoblja te će se prestati primjenjivati nakon isteka tog razdoblja.

               (6)Konvencija NEAFC-a trenutačno se primjenjuje na Ujedinjenu Kraljevinu stoga što je Unija ugovorna stranka te konvencije, a člankom 20. stavkom 4. Konvencije NEAFC-a isključuje se mogućnost pristupa država članica Unije.

               (7)Na temelju članka 20. stavka 4. Konvencije NEAFC-a Konvenciji može pristupiti svaka država, pod uvjetom da zahtjev za pristup te države odobri tri četvrtine svih ugovornih stranaka Konvencije u roku od 90 dana od datuma obavijesti depozitara o primitku zahtjeva.

               (8)Ujedinjena Kraljevina podnijela je 8. siječnja 2019. zahtjev za pristupanje Konvenciji NEAFC-a kao ugovorna stranka s obzirom na mogući izostanak sporazuma o povlačenju do datuma prestanka primjene Ugovora na nju.

               (9)Prema člancima 56., 63. i 116. Konvencije Ujedinjenih naroda o pravu mora (UNCLOS)
                  8
                Ujedinjena Kraljevina ima legitimne ribolovne interese u području primjene Konvencije NEAFC-a (na otvorenome moru) i kao obalna država jer su vode koje su u isključivom gospodarskom pojasu Ujedinjene Kraljevine obuhvaćene područjem primjene Konvencije NEAFC-a.

               (10)Kako bi se spriječilo neodrživo ribarstvo, u interesu je Unije da Ujedinjena Kraljevina surađuje u upravljanju stokovima od zajedničkog interesa uz potpuno poštovanje odredaba UNCLOS-a i Sporazuma Ujedinjenih naroda o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i vrlo migratornim ribljim vrstama od 4. kolovoza 1995. (UNFSA)
                  9
                ili bilo kojeg drugog međunarodnog sporazuma ili norme međunarodnog prava.

               (11)Kako je predviđeno člankom 63. stavkom 2. UNCLOS-a i člankom 8. UNFSA-e, ako se isti stok ili stokovi povezanih vrsta pojavljuju u isključivom gospodarskom pojasu, izvan njega i u blizini njega, obalna država i države koje love takve stokove na susjednom području moraju surađivati kako bi se dogovorile o mjerama potrebnima za očuvanje tih stokova u susjednom području. Takva se suradnja može uspostaviti u okviru regionalnih organizacija za upravljanje ribarstvom ili, ako takve regionalne organizacije nisu nadležne za dotični stok, ad hoc dogovorima među zemljama koje imaju interes za ribarstvo.

               (12)Pristupanje Ujedinjene Kraljevine Konvenciji NEAFC-a omogućit će Ujedinjenoj Kraljevini suradnju u pogledu nužnih mjera za upravljanje ribarstvom uzimajući u obzir prava, interese i obveze drugih zemalja i Unije kako bi se osiguralo da se ribolovne aktivnosti obavljaju tako da se predmetni stok ili stokovi iskorištavaju na održivi način.

               (13)Stoga je u interesu Unije da odobri zahtjev za pristup Konvenciji NEAFC-a koji je podnijela Ujedinjena Kraljevina ako se Ujedinjena Kraljevina povuče iz Unije bez sporazuma o povlačenju prije isteka razdoblja za obavješćivanje iz članka 20. stavka 4. Konvencije NEAFC-a,

               DONIJELA JE OVU ODLUKU:

               Članak 1.

               1.
                     Stajalište koje treba zauzeti u ime Unije u okviru Konvencije o budućoj višestranoj suradnji u ribarstvu sjeveroistočnog Atlantika („Konvencija NEAFC-a”) jest da se odobri zahtjev za pristup Ujedinjene Kraljevine Konvenciji NEAFC-a.

               2.
                     Komisija se ovlašćuje da depozitara Konvencije NEAFC-a izvijesti o stajalištu Unije samo ako se Ujedinjena Kraljevina povuče iz Unije bez sporazuma o povlačenju prije isteka razdoblja za obavješćivanje iz članka 20. stavka 4. Konvencije NEAFC-a.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Vidjeti Odluku Vijeća (EU) 2019/274 od 11. siječnja 2019. o potpisivanju, u ime Europske unije i Europske zajednice za atomsku energiju, Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 471, 19.2.2019., str. 1.).

                     (2)

                        SL L 227, 12.8.1981., str. 21.

                     (3)

                        S obzirom na to da je zahtjev Ujedinjene Kraljevine podnesen 8. siječnja 2019., rok od 90 dana istječe 8. travnja 2019.

                     (4)

                        SL L 354, 28.12.2013., str. 22.

                     (5)

                        Presuda Suda od 7. listopada 2014., Njemačka / Vijeće, C-399/12, ECLI:EU:C:2014:2258, točke od 61. do 64.

                     (6)

                        SL L 227, 12.8.1981., str. 22.

                     (7)

                        Odluka Vijeća 81/608/EEZ od 13. srpnja 1981. o sklapanju Konvencije o budućoj višestranoj suradnji u ribarstvu sjeveroistočnog Atlantika (SL L 227, 12.8.1981., str. 21.).

                     (8)

                        SL L 179, 23.6.1998., str. 3.

                     (9)

                        SL L 189, 3.7.1998., str. 14.


               EUROPSKA KOMISIJA
            Bruxelles, 28.3.2019.
            COM(2019) 159 final
            2019/0087(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Odboru za zaštitu morskog okoliša i Odboru za pomorsku sigurnost Međunarodne pomorske organizacije o donošenju izmjena Priloga II. Međunarodnoj konvenciji o sprečavanju onečišćenja s brodova, izmjena Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje iz 2011., izmjena Međunarodnog kodeksa o sredstvima za spašavanje, izmjena obrazaca C, E i P dodatka Međunarodnoj konvenciji o zaštiti ljudskih života na moru i Međunarodnog pravilnika o sigurnosti brodova koji koriste plinove ili goriva s niskom točkom zapaljivosti

               OBRAZLOŽENJE

               1.Predmet prijedloga

               Ovaj se Prijedlog odnosi na odluku o utvrđivanju stajališta koje u ime Unije treba zauzeti na 74. sjednici Odbora za zaštitu morskog okoliša Međunarodne pomorske organizacije (MEPC 74) koja će se održati u Londonu od 13. do 17. svibnja 2019. i na 101. sjednici Odbora za pomorsku sigurnost Međunarodne pomorske organizacije (MSC 101) koja će se održati u Londonu od 5. do 14. lipnja 2019. u vezi s predviđenim donošenjem izmjena Priloga II. Konvenciji MARPOL koje se odnose na ostatke tereta postojanih plutajućih tvari visoke viskoznosti i/ili visokog tališta i vodu upotrijebljenu za ispiranje spremnika za te tvari, izmjena Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje (Kodeks ESP) iz 2011., izmjena stavka 6.1.1.3.

               Međunarodnog kodeksa o sredstvima za spašavanje (Kodeksa LSA), izmjena stavka 4.4.8.1. Kodeksa LSA, izmjena Evidencije opreme (obrasci C, E i P dodatka Konvenciji SOLAS) i izmjena dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF pravilnik).

               2.Kontekst prijedloga

               2.1.Konvencija o Međunarodnoj pomorskoj organizaciji (IMO)

               Konvencijom o Međunarodnoj pomorskoj organizaciji (IMO) uspostavljen je IMO, čija je svrha funkcionirati kao forum za suradnju vlada u području regulative i praksi koje propisuju, a odnose se na tehnička pitanja svih vrsta koja utječu na brodski prijevoz u međunarodnoj trgovini i poticati opće prihvaćanje najviših mogućih normi u pitanjima koja se odnose na pomorsku sigurnost, sposobnost navigacije te sprječavanje i kontrolu zagađenja mora s brodova, uz promicanje ravnopravnih uvjeta, kao i rješavati povezana administrativna i pravna pitanja.

               Konvencija je stupila na snagu 17. ožujka 1958.

               Sve države članice EU-a stranke su Konvencije.

               Sve države članice EU-a stranke su Međunarodne konvencije o sprečavanju onečišćenja s brodova (MARPOL) iz 1973., koja je stupila na snagu 2. listopada 1983. Unija nije stranka Konvencije MARPOL.

               Sve države članice stranke su Međunarodne konvencije o zaštiti ljudskih života na moru (SOLAS) iz 1974., koja je stupila na snagu 25. svibnja 1980. Unija nije stranka SOLAS-a.

               U Međunarodnom kodeksu o poboljšanom programu inspekcija tijekom pregleda brodova za rasuti teret i tankera za ulje iz 2011. (Kodeks ESP) propisuju se zahtjevi za poboljšani program inspekcija tijekom pregleda brodova za rasuti teret s jednostrukom i dvostrukom oplatom te tankera za ulje s jednostrukom i dvostrukom oplatom u skladu s odredbama pravila XI-1/2 konvencije SOLAS.

               Međunarodni kodeks o sredstvima za spašavanje (Kodeks LSA) uključuje zahtjeve međunarodnih normi za sredstva za spašavanje koje obuhvaća Poglavlje III. Konvencije SOLAS, uključujući osobna sredstva za spašavanje, vizualna pomagala, plovila za preživljavanje, brodice za prikupljanje, uređaje za spuštanje i ukrcaj te sustave za napuštanje broda, sprave za dobacivanje konopa; i opće alarmne sustave i sustave javnog razglasa.

               Svrha Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF pravilnik) jest osigurati međunarodnu normu za brodove koji kao gorivo koriste plinove ili tekućine s niskom točkom zapaljivosti. Pravilnik uključuje sva područja koja zahtijevaju posebnu pozornost s obzirom na korištenje plinova ili tekućina s niskom točkom zapaljivosti kao goriva i propisuje kriterije za raspored i ugradnju glavnih i pomoćnih strojeva koji kao gorivo koriste prirodni plin i koji će u pogledu sigurnosti i pouzdanosti imati jednaku razinu cjelovitosti koja se može postići korištenjem novih i usporedivih konvencionalnih glavnih i pomoćnih strojeva koji kao gorivo koriste naftu.

               2.2.Međunarodna pomorska organizacija

               Međunarodna pomorska organizacija (IMO) specijalizirana je agencija Ujedinjenih naroda nadležna za sigurnost i zaštitu pomorskog prometa te sprečavanje pomorskog onečišćenja s brodova. To je globalna institucija koja postavlja standarde sigurnosti, zaštite i utjecaja na okoliš međunarodnog pomorskog prometa. Glavna joj je uloga stvaranje poštenog i djelotvornog, univerzalno prihvaćenog i univerzalno primijenjenog regulatornog okvira za pomorski sektor.

               Organizaciji se mogu pridružiti sve države te su sve države članice EU-a članice IMO-a. Europska komisija ima status promatrača u Međunarodnoj pomorskoj organizaciji (IMO) od 1974. na temelju Dogovora za suradnju i međusobnu pomoć Međuvladine pomorske savjetodavne organizacije (IMCO)
                  1
                i Komisije Europskih zajednica o pitanjima koja su u zajedničkom interesu stranaka.

               IMO-ov Odbor za zaštitu morskog okoliša sastoji se od svih članica IMO-a i sastaje se najmanje jedanput godišnje. Rješava pitanja iz djelokruga Organizacije povezana s okolišem koja se odnose na sprečavanje i kontrolu onečišćenja mora s brodova obuhvaćena Konvencijom MARPOL, uključujući naftu, prijevoz kemikalija u rasutom stanju, otpadne vode, otpad te emisije s brodova poput onečišćujućih tvari u zraku i emisija stakleničkih plinova. Među drugim su obuhvaćenim pitanjima upravljanje balastnim vodama, sustavi protiv obrastanja, recikliranje brodova, pripravnost i odziv na onečišćenje te utvrđivanje posebnih i osobito osjetljivih morskih područja.

               IMO-ov Odbor za zaštitu morskog okoliša osigurava instrumente za izvršavanje svih dužnosti koje mu povjerava Konvencija IMO-a, Skupština IMO-a ili Vijeće IMO-a, kao i svih dužnosti iz prethodno navedenog djelokruga koje mu mogu biti dodijeljene bilo kojim drugim međunarodnim instrumentom ili u okviru njega, a koje je IMO prihvatio. Odluke Odbora za zaštitu morskog okoliša i njegovih pomoćnih tijela donose se većinom glasova članova.

               IMO-ov Odbor za pomorsku sigurnost također se sastoji od svih članica IMO-a i sastaje se najmanje jedanput godišnje. Razmatra sva pitanja iz djelokruga Organizacije koja se odnose na navigacijska pomagala, konstrukciju i opremu brodova, posadu zaduženu za sigurnost, pravila za sprječavanje sudara, postupanje s opasnim teretom, postupke i zahtjeve koji se odnose na sigurnost na moru, hidrografske podatke, brodske dnevnike i navigacijske zapise, istraživanje pomorskih nesreća, spašavanje i vađenje te sva druga pitanja koja izravno utječu na sigurnost na moru.

               Odbor za pomorsku sigurnost IMO-a osigurava instrumente za izvršavanje dužnosti koje mu povjerava Konvencija IMO-a, Skupština IMO-a ili Vijeće IMO-a, kao i svih dužnosti u prethodno navedenom djelokrugu koje mu mogu biti dodijeljene posredstvom ili u okviru bilo kojeg drugog međunarodnog instrumenta, a IMO ih prihvati. Odluke Odbora za pomorsku sigurnost i njegovih pomoćnih tijela donose se većinom glasova članova.

               2.3.Predviđeni akt IMO-ova Odbora za zaštitu morskog okoliša

               Tijekom svoje 74. sjednice (MEPC 74) od 13. do 17. svibnja 2019. Odbor za zaštitu morskog okoliša treba donijeti izmjene Priloga II. Konvenciji MARPOL koje se odnose na ostatke tereta postojanih plutajućih tvari visoke viskoznosti i/ili visokog tališta i vodu upotrijebljenu za ispiranje spremnika za te tvari. Svrha je predviđenih izmjena Priloga II. Konvenciji MARPOL pronaći rješenje za znatno onečišćenje uzrokovano npr. ispuštanjem parafinskog voska u obalnim državama na Sjevernom i Baltičkom moru u posljednjih nekoliko godina.

               2.4.Predviđeni akt Odbora za pomorsku sigurnost IMO-a

               Predviđeno je da će od 5. do 14. lipnja 2019. Odbor za pomorsku sigurnost na svojoj 101. sjednici (MSC 101) donijeti izmjene Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje (Kodeks ESP) iz 2011., izmjene Međunarodnog kodeksa o sredstvima za spašavanje (Kodeks LSA), izmjene stavka 4.4.8.1. Kodeksa LSA, izmjene Evidencije opreme (obrasci C, E i P dodatka Konvenciji SOLAS) i izmjene dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF pravilnik).

               2.4.1.Svrha je predviđenih izmjena Kodeksa ESP obuhvatiti uredničke izmjene kojima se utvrđuju svi obvezni zahtjevi te poboljšavaju tablice i obrasci.  Izmjenama će se nadalje objediniti uredničke izmjene s novim bitnim zahtjevima kako bi se uzela u obzir nedavna ažuriranja serije Z10 Jedinstvenih pravila (UR) Međunarodnog udruženja klasifikacijskih društava (IACS). Serija Z10 UR-a obuhvaća preglede oplata tankera za ulje, brodova za rasuti teret, tankera za kemikalije, tankera za ulje s dvostrukom oplatom i brodova za rasuti teret s dvostrukom oplatom. Jedinstvena pravila IACS-a su rezolucije IACS-a o pitanjima koja su obuhvaćena ili izravno povezana sa zahtjevima određenog pravila i praksama klasifikacijskih društava te općim pristupom prema kojem se uspostavljaju pravila i prakse klasifikacijskih društava. Podložno ratifikaciji upravljačkog tijela svakog društva učlanjenog u IACS, Jedinstvena pravila uvrštavaju se u pravila i prakse društava članova u roku od godinu dana nakon što ih odobri Skupina za opću politiku IACS-a. Jedinstvena pravila su minimalni zahtjevi. Nadalje, jezik koji se upotrebljava u nacrtima izmjena usklađuje se s nomenklaturom IMO-a kako bi se izbjegle dvosmislenosti i nedosljednosti.

               2.4.2.Svrha je predviđenih izmjena Kodeksa LSA osigurati ujednačenu provedbu stavka 6.1.1.3. u pogledu ručnog spuštanja malih brodica za prikupljanje koje nisu brodska plovila za preživljavanje.

               2.4.3.Izmjenama stavka 4.4.8.1. Kodeksa LSA namjerava se izuzeti brodice za spašavanje s dva neovisna porivna sustava od obveze opremanja dostatnim plutajućim veslima i s njima povezanom opremom (potpornji za vesla, držači vesala ili jednakovrijedna rješenja) za plovidbu na mirnom moru. Tijekom inspekcija primijećeno je da neke brodice za spašavanje s dva neovisna porivna sustava nisu imale vesla ni drugu relevantnu opremu kojom bi mogle ispuniti zahtjeve te je zaključeno da se relevantnim zahtjevom iz Kodeksa LSA i MSC/Circ.980/Add.1 ne uzimaju u obzir brodice za spašavanje s dva neovisna pogonska sustava.

               2.4.4.Odbor za pomorsku sigurnost na svojoj 100. sjednici odobrio je nacrt jedinstvenog tumačenja u kojem se navodi: „Za brodicu za spašavanje s dva neovisna porivna sustava, koji su raspoređeni tako da se sastoje od dva odvojena motora, osovinska ležaja, spremnika goriva, cjevovoda i bilo kojih drugih povezanih elemenata, stavak 4.4.8.1. Kodeksa LSA ne treba se primjenjivati. U svim drugim aspektima, brodica za spašavanje mora biti potpuno usklađena sa stavkom 4.4.8. Kodeksa LSA.”

               Postojeći stavak 4.4.8.1. Kodeksa LSA zamijenjen je kako bi se uskladio s nacrtom jedinstvenog tumačenja odobrenog na 100. sjednici Odbora za pomorsku sigurnost.

               2.4.5.Svrha predviđenih izmjena Evidencije opreme (obrasci C, E i P dodatka Konvenciji SOLAS) jest izmijeniti stavku 8.1. u obrascima C, E i P u dodatku Konvenciji SOLAS umetanjem bilješke o tome da svi navedeni pokazivači nisu primjenjivi na sve brodove te se stoga prema potrebi mogu izbrisati. Općenito, u sve vrste brodova nisu ugrađeni navedeni pokazivači (pokazivač položaja kormila, propelera, poriva, propinjanja i načina rada).

               2.4.6.Predviđenim izmjenama dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF pravilnik) nastoji se osigurati dosljednost IGF pravilnika u pogledu postojećih zahtjeva za brodove koji kao gorivo koriste prirodni plin uvođenjem potrebnih izmjena na temelju iskustva stečenog primjenom Pravilnika.

               3.Stajalište koje treba zauzeti u ime Unije

               3.1.Izmjene zahtjeva iz Priloga II. Konvenciji MARPOL koji se odnose na ispuštanje vode upotrijebljene za ispiranje spremnika, a koja sadržava postojane plutajuće tvari visoke viskoznosti

               Tijekom 68. sjednice Odbora za zaštitu morskog okoliša (MEPC 68), koja se održala u Londonu od 11. do 15. svibnja 2015., odobreni su novi prijedlozi u pogledu pitanja „Revizija zahtjeva iz Priloga II. Konvenciji MARPOL koji imaju utjecaj na ostatke tereta i vodu upotrijebljenu za ispiranje spremnika koji sadržavaju skrućujuće i postojane plutajuće tvari visoke viskoznosti te povezane definicije i priprema izmjena” kako bi se uključili u dvogodišnji program Pododbora za sprečavanje onečišćenja i reagiranje na onečišćenje, s ciljem dovršetka 2018.

               Nacrt izmjena Priloga II. Konvenciji MARPOL dovršen je na 5. sjednici Pododbora za sprečavanje onečišćenja i reagiranje na onečišćenje (PPR 5), koja je održana u Londonu od 5. do 9. veljače 2018. Na 73. sjednici Odbora za zaštitu morskog okoliša (MEPC 73) održanoj u Londonu od 22. do 26. listopada 2018. odobreni su nacrti izmjena Priloga II. Konvenciji MARPOL radi donošenja na 74. sjednici Odbora za zaštitu morskog okoliša.

               Nacrt izmjena Priloga II. Konvenciji MARPOL iznesen je u Prilogu 13. dokumentu IMO-a MEPC 73/19. U točki 11.12. izvješća sa 73. sjednice Odbora za zaštitu morskog okoliša (MEPC 73/19) navodi se da je predviđeno donošenje tih izmjena na 74. sjednici Odbora za zaštitu morskog okoliša.

               3.2.Izmjene Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje iz 2011. (Kodeks ESP)

               Na 5. sjednici Pododbora za projektiranje i gradnju brodova (SDC 5) održanoj u Londonu od 22. do 26. siječnja 2018. istaknuto je da su na 4. sjednici Pododbora za projektiranje i gradnju brodova (SDC 4) održanoj u Londonu od 13. do 17. veljače 2017. Međunarodno udruženje klasifikacijskih društava (IACS) i tajništvo ovlašteni za analizu Kodeksa ESP iz 2011. radi predlaganja uredničkih izmjena kojima bi se utvrdili svi obvezni zahtjevi, poboljšali formati tablica i obrazaca, i podnijelo izvješće o napretku koje bi se razmotrilo na 5. sjednici Pododbora za projektiranje i gradnju brodova.

               Na 5. sjednici Pododbora za projektiranje i gradnju brodova dogovoreno je da bi se sve temeljne odredbe koje su trenutačno u bilješkama Kodeksa ESP iz 2011. trebale uključiti u novi pročišćeni tekst. Nadalje, na 5. sjednici Pododbora za projektiranje i gradnju brodova dogovoreno je poboljšanje formata tablica i obrazaca u Kodeksu ESP. Konačno, na 5. sjednici Pododbora za projektiranje i gradnju brodova dogovoreno je i objedinjavanje uredničkih izmjena s novim bitnim izmjenama Kodeksa ESP iz 2011. koje je predložio IACS, a koje su povezane s nedavnim ažuriranjima serije Z10 Jedinstvenih pravila (UR) IACS-a.

               Na 5. sjednici Pododbora za projektiranje i gradnju brodova podržan je prijedlog da se nacrti izmjena Kodeksa ESP iz 2011. podnesu na odobrenje na 99. sjednici Odbora za pomorsku sigurnost (MSC 99) koja je održana u Londonu od 16. do 25. svibnja 2018. radi naknadnog donošenja izmjena na 100. sjednici Odbora za pomorsku sigurnost (MSC 100) i stupanja na snagu 1. srpnja 2020.

               Odbor za pomorsku sigurnost na 99. sjednici razmotrio je nacrt izmjena Kodeksa ESP iz 2011. koji je pripremio Pododbor za projektiranje i gradnju brodova na svojoj 5. sjednici u skladu s postupkom za poduzimanje redovitih ažuriranja Kodeksa te je odobrio nacrt izmjena Kodeksa ESP iz 2011. radi njihova donošenja na 100. sjednici Odbora za pomorsku sigurnost.

               Odbor za pomorsku sigurnost razmotrio je nacrt izmjena zajedno s predloženim promjenama na 100. sjednici održanoj u Londonu od 3. do 7. prosinca 2018. te napomenuo da jezik upotrijebljen u nacrtu izmjena nije u skladu s nomenklaturom IMO-a, tj. „trebati” (eng. „is to/are to”) umjesto „morati” (eng. „shall”), što bi moglo biti štetno za budući razvoj propisa IMO-a jer bi moglo dovesti do nejasnoća i nedosljednosti. Nadalje, napomenuto je da bi se u nacrtu izmjena Kodeksa o ESP-u iz 2011. trebao uzeti u obzir nacrt pročišćene verzije Kodeksa ESP koji trenutačno izrađuje Pododbor za projektiranje i gradnju brodova.

               Nakon rasprave Odbor za pomorsku sigurnost na svojoj je 100. sjednici odlučio da će staviti u mirovanje donošenje nacrta izmjena Kodeksa ESP iz 2011. kako bi se pripremio revidirani nacrt izmjena Kodeksa ESP iz 2011. u kojem bi se, prema potrebi, umjesto „trebati” (eng. „is to/are to”) koristilo „morati” (eng. „shall”), za podnošenje Odboru za pomorsku sigurnost radi donošenja na 101. sjednici.

               Ta je stavka uključena u Odluku Vijeća 2018/1601
                  2
               . U skladu s člankom 3. stavkom 3. te odluke Vijeća mogu se dogovoriti manje izmjene stajališta koje treba zauzeti u ime Unije u pogledu predmetnih izmjena Kodeksa ESP iz 2011. bez daljnje odluke Vijeća. Međutim, budući da se promjene u pogledu izmjena Kodeksa ESP ne mogu smatrati manjima, ova je stavka ponovno uključena u ovaj Prijedlog odluke Vijeća o stajalištu koje treba zauzeti u ime Europske unije u Međunarodnoj pomorskoj organizaciji na 101. sjednici Odbora za pomorsku sigurnost.

               Nacrt rezolucije Odbora za pomorsku sigurnost o izmjenama Kodeksa ESP iz 2011. utvrđen je u Prilogu [X] izvješću sa 100. sjednice Odbora za pomorsku sigurnost [(MSC 100/XX/Add.X)]. U stavku [10.20] izvješća sa 100. sjednice Odbora za pomorsku sigurnost [(MSC 100/XX)] navodi se da je predviđeno donošenje tih izmjena na 101. sjednici Odbora za pomorsku sigurnost.

               3.3.Izmjene stavka 6.1.1.3. Međunarodnog kodeksa o sredstvima za spašavanje (Kodeks LSA)

               Na 96. sjednici Odbora za pomorsku sigurnost (MSC 96), koja je održana u Londonu od 11. do 20. svibnja 2016., dogovoreno je da će se u dvogodišnji program Pododbora za razdoblje 2016.–2017. i privremeni dnevni red 4. sjednice Pododbora IMO-a za brodske sustave i opremu uvrstiti novi prijedlozi u pogledu „Ujednačene provedbe stavka 6.1.1.3. Kodeksa LSA”, s ciljem dovršetka 2017. Svrha tih prijedloga je izrada izmjena stavka 6.1.1.3. Kodeksa LSA kako bi se olakšala njegova ujednačena provedba, a posebno kako bi se omogućila uporaba ručnih mehanizama za spuštanje brodica za prikupljanje koje nisu jedno od brodskih plovila za preživljavanje.

               O zabrinutosti zbog opasnosti do kojih bi doveo nacrt izmjene Kodeksa LSA ako bi se faza pomicanja brodice za prikupljanje s mjesta za spremanje na vanjsko mjesto dopustila bez propisanog broja članova posade brodice za prikupljanje te o stajalištima povezanima s područjem primjene izmjene raspravljalo se na 4. sjednici Pododbora za brodske sustave i opremu (SSE 4) koja je održana u Londonu od 20. do 24. ožujka 2017. i na 5. sjednici Pododbora za brodske sustave i opremu (SSE 5) koja je održana u Londonu od 12. do 16. ožujka 2018.

               Na 100. sjednici Odbora za pomorsku sigurnost (MSC 100) održanoj u Londonu od 3. do 7. prosinca 2018. Odbor je odobrio nacrte izmjena Kodeksa LSA radi njihova donošenja na 101. sjednici Odbora za pomorsku sigurnost. Neovisno o toj odluci, Odbor je pozvao Pododbor za brodske sustave i opremu da na svojoj 6. sjednici koja se održava u Londonu od 4. do 8. ožujka 2019. razmotri trajnu zabrinutost u pogledu nacrta izmjena kako bi se Odbor s njim savjetovao prije donošenja izmjena na 101. sjednici.

               Nacrt izmjena stavka 6.1.1.3. Kodeksa LSA utvrđen je u Prilogu [x] izvješću sa 100. sjednice Odbora za pomorsku sigurnost (MSC 100/xx/Add.x). U stavku [9.6.] izvješća sa 100. sjednice Odbora za pomorsku sigurnost [(MSC 100/xx)] navodi se da je predviđeno donošenje tih izmjena na 101. sjednici Odbora za pomorsku sigurnost.

               3.4.Izmjene stavka 4.4.8.1. Međunarodnog kodeksa o sredstvima za spašavanje

               Na 5. sjednici Pododbora za brodske sustave i opremu (SSE 5), koja se održala u Londonu od 12. do 16. ožujka 2018., Unija je uspješno predložila jedinstveno tumačenje (UI) Kodeksa o sredstvima za spašavanje (LSA) stavka 4.4.8.1. i standardizirane obrasce za izvješćivanje o evaluaciji i testiranju sredstava za spašavanje (MSC/Circ.980/Add.1, odjeljak 4.4.1.2.). Na 100. sjednici Odbora za pomorsku sigurnost odobren je tekst nacrta UI-a kao i daljnje izmjene stavka 4.4.8.1. Kodeksa LSA, kojima se nastoji postići usklađenost između zahtjeva Kodeksa i UI-a.

               Izmjene stavka 4.4.8.1. Međunarodnog kodeksa o sredstvima za spašavanje (Kodeksa LSA) utvrđene su u Prilogu [x] izvješću sa 100. sjednice Odbora za pomorsku sigurnost (MSC 100/xx/Add.x). U stavku [9.23.] izvješća sa 100. sjednice Odbora za pomorsku sigurnost [(MSC 100/xx)] navodi se da je predviđeno donošenje izmjena Kodeksa LSA na 101. sjednici Odbora za pomorsku sigurnost.

               3.5.Izmjene Evidencije opreme (obrasci C, E i P dodatka Konvenciji SOLAS)

               Na 100. sjednici Odbora za pomorsku sigurnost (MSC 100) održanoj u Londonu od 3. do 7. prosinca 2018. dogovoreno je da će se razmotriti izmjene Evidencije opreme (obrasci C, E i P dodatka Konvenciji SOLAS) u skladu s dogovorom da odbori u točki dnevnog reda „razno” mogu razmotriti manje ispravke/probleme. Nakon razmatranja, Odbor za pomorsku sigurnost na 100. sjednici odobrio je predložene izmjene radi donošenja na 101. sjednici Odbora za pomorsku sigurnost (MSC 101).

               Nacrt izmjena Evidencije opreme (obrasci C, E i P dodatka Konvenciji SOLAS) utvrđen je u Prilogu [x] izvješću sa 100. sjednice Odbora za pomorsku sigurnost (MSC 100/xx/Add.x). U stavku [9.30.] izvješća sa 100. sjednice Odbora za pomorsku sigurnost [(MSC 100/xx)] navodi se da je predviđeno donošenje tih izmjena na 101. sjednici Odbora za pomorsku sigurnost.

               3.6.Izmjene dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF pravilnik)

               Na 4. sjednici Pododbora za prijevoz tereta i kontejnera (CCC 4), koja se održala u Londonu od 11. do 15. rujna 2017., ponovno je uspostavljena radna skupina za izradu tehničkih odredaba za sigurnost brodova koji koriste goriva s niskom točkom zapaljivosti kako bi se nastavio rad na nacrtima izmjena IGF pravilnika u pogledu gorivih ćelija i izrada nacrta tehničkih odredaba za sigurnost brodova koji kao gorivo koriste metil/etil alkohol. Pododbor za prijevoz tereta i kontejnera na 4. sjednici podržao je nacrt izmjena dijelova A i A-1 IGF pravilnika povezanih s posebnim zahtjevima za prirodni plin koje je pripremila radna skupina te je pozvao Odbor za pomorsku sigurnost da na 99. sjednici (MSC 99) održanoj u Londonu od 16. do 25. svibnja 2018. odobri izmjene radi njihova donošenja na 100. sjednici Odbora za pomorsku sigurnost (MSC 100).

               Na 99. sjednici Odbora za pomorsku sigurnost razmotren je nacrt izmjena dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF pravilnik), zajedno s dodatnim napomenama o nacrtu izmjena, uključujući prijedlog o uključivanju alternativnog rješenja radi zaštite od istjecanja iz cijevi za ukapljeno gorivo izvan strojarnice. Nakon rasprave na 99. sjednici Odbora za pomorsku sigurnost dogovoreno je da se nacrt izmjena odobri u odnosu na dijelove A i A-1 IGF pravilnika te se od Pododbora za prijevoz tereta i kontejnera zatražilo da na 5. sjednici (CCC 5), koja se održala u Londonu od 10. do 14. rujna 2018., ponovno razmotri nacrt izmjena pravila 9.5.6. te o ishodu hitno izvijesti Odbor za pomorsku sigurnost kako bi informacija bila raspoloživa za 100. sjednicu Odbora.

               Pododbor za prijevoz tereta i kontejnera na 5. sjednici razmotrio je nacrt izmjena pravila 9.5.6. IGF pravilnika i složio se da nisu potrebne nikakve daljnje izmjene pravila 9.5.6. Na 5. sjednici Pododbora za prijevoz tereta i kontejnera stoga je dogovoreno da se Odbor za pomorsku sigurnost pozove da na 100. sjednici, koja se održala u Londonu od 3. do 7. prosinca 2018., hitno odobri nacrt izmjena dijelova A i A-1 IGF pravilnika, kako je navedeno u Prilogu 1. dokumentu CCC 4/12, radi naknadnog donošenja na 101. sjednici Odbora za pomorsku sigurnost (MSC 101).

               Odbor za pomorsku sigurnost na 100. sjednici složio se sa zaključkom 5. sjednice Pododbora za prijevoz tereta i kontejnera o tome da nema potrebe za daljnjim izmjenama pravila 9.5.6 u pogledu alternativnog rješenja za zaštitu od istjecanja. Međutim, mišljenja su bila podijeljena u pogledu potrebe za uključivanjem dodatnog teksta kako bi se osigurala primjenjivost zahtjeva koji se odnose na otkrivanje istjecanja iz cijevi za ukapljeno gorivo. Odbor za pomorsku sigurnost na 100. sjednici složio se s tekstom koji je na svojoj 4. sjednici pripremio Pododbor za prijevoz tereta i kontejnera, te je odobrio izmjene dijelova A i A-1 IGF pravilnika radi njihova donošenja na 101. sjednici Odbora za pomorsku sigurnost, uz napomenu da bi se daljnji prijedlozi mogli podnijeti u fazi donošenja.

               Nacrt izmjena dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF Pravilnik) utvrđen je u Prilogu [x] izvješća s 100. sjednice MSC-a [(MSC 100/xx/Add.x)]. U stavku [11.5.] izvješća sa 100. sjednice Odbora za pomorsku sigurnost [(MSC 100/xx)] navodi se da je predviđeno donošenje tih izmjena na 101. sjednici Odbora za pomorsku sigurnost.

               3.7.Relevantno zakonodavstvo EU-a i nadležnost EU-a

               3.7.1.Izmjene Priloga II. Konvenciji MARPOL

               Direktivom 2005/35/EZ Europskog parlamenta i Vijeća o onečišćenju mora s brodova i uvođenju sankcija za kršenja, međunarodne norme za onečišćenje s brodova uključene su u zakonodavstvo EU-a te se njome nastoji osigurati da osobe odgovorne za nezakonita ispuštanja podliježu odgovarajućim sankcijama. Onečišćujuće tvari definirane su u Direktivi kao tvari koje obuhvaćaju prilozi I. i II. Konvenciji MARPOL. Nadalje, Direktivom 2000/59/EZ o lučkim uređajima za prihvat brodskog otpada i ostataka tereta od država članica zahtijeva se da osiguravaju dostupnost lučkih uređaja za prihvat otpada koji odgovaraju potrebama brodova koji obično koriste te luke, a od brodova da iskrcaju svoj otpad, uključujući ostatke tereta, u te uređaje prije nego što napuste luku, pri čemu je konačni cilj smanjenje ispuštanja otpada s brodova u more. Voda upotrijebljena za ispiranje spremnika iz Priloga II. smatra se ostatkom tereta u skladu s tom direktivom. Direktivom 2000/59/EZ zahtijeva se i da brodovi unaprijed obavijeste sljedeću luku o bilo kakvom otpadu i ostacima tereta koje žele isporučiti, odnosno koji će ostati na brodu, kao i o raspoloživom skladišnom kapacitetu.

               Stoga bi izmjene koje se trebaju donijeti na 101. sjednici Odbora za pomorsku sigurnost i koje bi unijele promjene u Prilog II. Konvenciji MARPOL u vezi s ostacima tereta postojanih plutajućih tvari visoke viskoznosti i/ili visokog tališta i vodom upotrijebljenom za ispiranje spremnika za te tvari, utjecale na pravo EU-a zbog primjene Direktive 2005/35/EZ Europskog parlamenta i Vijeća o onečišćenju mora s brodova i uvođenju sankcija za kršenja te Direktive 2000/59/EZ o lučkim uređajima za prihvat brodskog otpada i ostataka tereta.

               3.7.2.Izmjene Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje iz 2011. (Kodeks ESP)

               Uredbom (EU) br. 530/2012 Europskog parlamenta i Vijeća o ubrzanom postupnom uvođenju zahtjeva za dvostrukom oplatom ili ekvivalentnih projektnih zahtjeva za tankere za ulje s jednostrukom oplatom nastoji se uspostaviti ubrzani program postupnog uvođenja u primjenu zahtjevâ za dvostrukom oplatom ili ekvivalentnih projektnih zahtjeva prema Konvenciji MARPOL 73/78, kako je definirano u članku 3. te uredbe, za tankere za ulje s jednostrukom oplatom te zabraniti prijevoz teških frakcija ulja u tankerima s jednostrukom oplatom u luke ili iz luka država članica.

               Uredbom (EU) br. 530/2012 propisuje se obvezna primjena IMO-ova Programa procjene stanja (CAS) na tankere za ulje s jednostrukom oplatom starije od 15 godina. U članku 5. zahtijeva se da takvi tankeri ispunjavaju zahtjeve CAS-a, koji je u članku 6. definiran kao Program procjene stanja donesen Rezolucijom MEPC-a 94(46) od 27. travnja 2001., kako je izmijenjena Rezolucijom MEPC-a 99(48) od 11. listopada 2002. i Rezolucijom MEPC-a 112(50) od 4. prosinca 2003. U Poboljšanom programu inspekcija tijekom pregleda brodova za rasuti teret i tankera za ulje ili Poboljšanom programu nadzora (ESP) detaljno se navodi kako treba provesti tu temeljitu procjenu. Budući da se CAS koristi ESP-om za ostvarenje svojeg cilja, primjenom Uredbe (EU) br. 530/2012 sve promjene u pogledu inspekcija ESP-a bit će izravno i automatski primjenjive.

               Stoga bi izmjene koje se trebaju donijeti na 101. sjednici Odbora za pomorsku sigurnost i koje bi unijele promjene u Kodeks ESP, utjecale na pravo EU-a zbog primjene Uredbe (EU) br. 530/2012 Europskog parlamenta i Vijeća o ubrzanom postupnom uvođenju zahtjeva za dvostrukom oplatom ili ekvivalentnih projektnih zahtjeva za tankere za ulje s jednostrukom oplatom.

               3.7.3.Izmjene stavka 6.1.1.3. Kodeksa LSA

               Uređaji za spuštanje i vitla uključeni su u Provedbenu uredbu Komisije (EU) 2018/773 od 15. svibnja 2018. o utvrđivanju ispitnih normi i zahtjeva u vezi s projektiranjem, izvedbom i karakteristikama za pomorsku opremu te o stavljanju izvan snage Provedbene uredbe (EU) 2017/306. U toj se Provedbenoj uredbi upućuje na Kodeks LSA i rezoluciju MSC.81(70) u vezi sa stavkama MED/1.21., 1.23., 1.24. i 1.25. koje se odnose na uređaje za spuštanje. Ta je oprema stoga obuhvaćena područjem primjene Direktive 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ.

               Stoga bi izmjene koje se trebaju donijeti na 101. sjednici Odbora za pomorsku sigurnost, a kojima bi se uvele promjene Kodeksa LSA, utjecale na pravo EU-a zbog primjene Direktive 2014/90/EU i Provedbene uredbe (EU) 2018/778.

               3.7.4.Izmjene stavka 4.4.8.1. Kodeksa LSA

               Brodice za spašavanje uključene su u Provedbenu uredbu Komisije (EU) 2018/773 od 15. svibnja 2018. o utvrđivanju ispitnih normi i zahtjeva u vezi s projektiranjem, izvedbom i karakteristikama za pomorsku opremu te o stavljanju izvan snage Provedbene uredbe (EU) 2017/306. U toj se Provedbenoj uredbi upućuje na Kodeks LSA i rezoluciju MSC/Circ. 980 u vezi sa stavkom MED/1.7. Ta je oprema stoga obuhvaćena područjem primjene Direktive 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ.

               Stoga bi izmjene koje se trebaju donijeti na 101. sjednici Odbora za pomorsku sigurnost, a kojima bi se uvele promjene Kodeksa LSA, utjecale na pravo EU-a zbog primjene Direktive 2014/90/EU i Provedbene uredbe (EU) 2018/778.

               3.7.5.Izmjene Evidencije opreme (obrasci C, E i P dodatka Konvenciji SOLAS)

               U članku 6. stavku 2. točki (a) podtočki i. Direktive 2009/45/EZ o sigurnosnim pravilima i normama za putničke brodove primjenjuje se Konvencija SOLAS, kako je izmijenjena, na putničke brodove klase A.

               Stoga bi izmjene koje se trebaju donijeti na 101. sjednici Odbora za pomorsku sigurnost, a kojima bi se uvele promjene Evidencije opreme, utjecale na pravo EU-a zbog primjene Direktive 2009/45/EZ.

               3.7.6.Izmjene dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF pravilnik)

               U članku 6. stavku 2. točki (a) podtočki i. Direktive 2009/45/EZ o sigurnosnim pravilima i normama za putničke brodove primjenjuje se Konvencija SOLAS, kako je izmijenjena, na putničke brodove klase A. Pravilnik IGF obvezan je za putničke brodove zbog primjene Konvencije SOLAS. Osim toga, u Direktivi 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva od država članica zahtijeva se da osiguraju da je ukapljeni prirodni plin dostupan u lukama osnovne mreže EU-a za morske brodove od kraja 2025. Države članice EU-a dovršile su okvir nacionalnih politika za razvoj tržišta alternativnih goriva i njihove infrastrukture, s posebnim naglaskom na različite mjere potpore i inicijative za promicanje i razvoj mjesta za opskrbu morskih brodova ukapljenim prirodnim plinom.

               Stoga bi izmjene koje se trebaju donijeti na 101. sjednici Odbora za pomorsku sigurnost, a kojima bi se uvele promjene Kodeksa LSA, utjecale na pravo EU-a zbog primjene Direktive 2009/45/EZ i Provedbene uredbe 2014/94/EU.

               3.7.7.Nadležnost EU-a

               Izmjene Priloga II. Konvenciji MARPOL koje se odnose na ostatke tereta postojanih plutajućih tvari visoke viskoznosti i/ili visokog tališta i vodu upotrijebljenu za ispiranje spremnika za te tvari utjecale bi na primjenu prava EU-a zbog primjene Direktive 2005/35/EZ i Direktive 2000/59/EZ.

               Izmjene Kodeksa ESP iz 2011. utjecale bi na pravo EU-a zbog primjene Uredbe (EU) br. 530/2012 Europskog parlamenta i Vijeća o ubrzanom postupnom uvođenju zahtjeva za dvostrukom oplatom ili ekvivalentnih projektnih zahtjeva za tankere za ulje s jednostrukom oplatom.

               Izmjene stavka 6.1.1.3. Međunarodnog kodeksa o sredstvima za spašavanje

               (Kodeks LSA) utjecale bi na primjenu prava EU-a zbog primjene Direktive 2014/90/EU i Provedbene uredbe (EU) 2018/778.

               Izmjene jedinstvenog tumačenja stavka 4.4.8.1. Kodeksa LSA utjecale bi na primjenu prava EU-a zbog primjene Direktive 2014/90/EU i Provedbene uredbe (EU) 2018/778.

               Izmjene Evidencije opreme (obrasci C, E i P dodatka Konvenciji SOLAS) utjecale bi na pravo EU-a zbog primjene Direktive 2009/45/EZ.

               Izmjene dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF Pravilnik) utjecale bi na pravo EU-a zbog primjene Direktive 2009/45/EZ i Direktive 2014/94/EU.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Članak 218. stavak 9. UFEU-a primjenjuje se neovisno o tome je li Unija članica tijela ili stranka sporazuma
                  3
               .

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava koji se primjenjuju na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali im je namjena da „presudno utječu na sadržaj propisa koje donese zakonodavac Unije”
                  4
               .

               4.1.2.Primjena u predmetnom slučaju

               Odbor za zaštitu morskog okoliša i Odbor za pomorsku sigurnost IMO-a tijela su osnovana na temelju sporazuma, konkretno Konvencije o Međunarodnoj pomorskoj organizaciji.

               Akti koje donosi Odbor za zaštitu morskog okoliša i Odbor za pomorsku sigurnost IMO-a akti su koji proizvode pravne učinke. Predviđenim aktima namjena je da presudno utječu na sadržaj sljedećeg zakonodavstva EU-a:

               –Direktivu 2005/35/EZ Europskog parlamenta i Vijeća o onečišćenju mora s brodova i uvođenju sankcija za kršenja i Direktivu 2000/59/EZ o lučkim uređajima za prihvat brodskog otpada i ostataka tereta. Razlog je tome to što su onečišćujuće tvari definirane u Direktivi 2005/35/EZ kao tvari koje obuhvaćaju prilozi I. i II. Konvenciji MARPOL. Nadalje, Direktivom 2000/59/EU o lučkim uređajima za prihvat brodskog otpada i ostataka tereta od država članica zahtijeva se da osiguravaju dostupnost lučkih uređaja za prihvat otpada koji odgovaraju potrebama brodova koji obično koriste te luke s konačnim ciljem smanjenja ispuštanja brodskog otpada i ostataka tereta s brodova u more uz unaprjeđenje zaštite morskog okoliša,

               –Uredbu (EU) br. 530/2012 Europskog parlamenta i Vijeća o ubrzanom postupnom uvođenju zahtjeva za dvostrukom oplatom ili ekvivalentnih projektnih zahtjeva za tankere za ulje s jednostrukom oplatom. Razlog je tome to što se Uredbom (EU) br. 530/2012 Program procjene stanja (CAS) IMO-a nameće kao zahtjev, a instrument za postizanje cilja CAS-a je Poboljšani program nadzora (ESP),

               –Provedbenu uredbu Komisije (EU) 2018/773 оd 15. svibnja 2018. o utvrđivanju ispitnih normi i zahtjeva u vezi s projektiranjem, izvedbom i karakteristikama za pomorsku opremu te o stavljanju izvan snage Provedbene uredbe (EU) 2017/306 i Direktive 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ. Razlog je tome to što se u Provedbenoj uredbi (EU) 2018/773 upućuje na Kodeks LSA u pogledu uređaja za spuštanje te je stoga ta vrsta opreme obuhvaćena Direktivom 2014/90/EU,

               –Direktivu 2009/45/EZ Europskog parlamenta i Vijeća o sigurnosnim pravilima i normama za putničke brodove. Razlog je tome to što se u Direktivi 2009/45/EZ utvrđuje da putnički brodovi klase A moraju u potpunosti ispunjavati zahtjeve Konvencije SOLAS kako je izmijenjena,

               –Direktivu 2009/45/EZ Europskog parlamenta i Vijeća o sigurnosnim pravilima i normama za putničke brodove zajedno s Direktivom 2014/94/EU Europskog parlamenta i Vijeća o uspostavi infrastrukture za alternativna goriva. Razlog je tome to što se u Direktivi 2009/45/EZ utvrđuje da putnički brodovi klase A moraju u potpunosti ispunjavati zahtjeve Konvencije SOLAS kako je izmijenjena i to što se u Direktivi 2014/94/EU zahtijeva od država članica da osiguraju da je ukapljeni prirodni plin dostupan u lukama osnovne mreže EU-a za morske brodove od kraja 2025.

               Predviđenim aktima ne dopunjuje se i ne mijenja institucijski okvir sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se donosi stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnosi se na pomorski prijevoz. Stoga je materijalna pravna osnova predložene odluke članak 100. stavak 2. UFEU-a.

               4.3.Zaključak

               Pravna osnova predložene odluke trebao bi biti članak 100. stavak 2. UFEU-a u vezi s člankom 218. stavkom 9. UFEU-a.

               2019/0087 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Odboru za zaštitu morskog okoliša i Odboru za pomorsku sigurnost Međunarodne pomorske organizacije o donošenju izmjena Priloga II. Međunarodnoj konvenciji o sprečavanju onečišćenja s brodova, izmjena Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje iz 2011., izmjena Međunarodnog kodeksa o sredstvima za spašavanje, izmjena obrazaca C, E i P dodatka Međunarodnoj konvenciji o zaštiti ljudskih života na moru i Međunarodnog pravilnika o sigurnosti brodova koji koriste plinove ili goriva s niskom točkom zapaljivosti

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Cilj djelovanja Unije u području pomorskog prometa trebao bi biti zaštita morskog okoliša i poboljšanje pomorske sigurnosti.

               (2)Konvencija o Međunarodnoj pomorskoj organizaciji („IMO”) stupila je na snagu 17. ožujka 1958. Međunarodna pomorska organizacija specijalizirana je agencija Ujedinjenih naroda nadležna za sigurnost i zaštitu pomorskog prometa te sprečavanje onečišćenja mora i atmosferskog onečišćenja s brodova.

               (3)U skladu s člankom 38. točkom (a) Konvencije o Međunarodnoj pomorskoj organizaciji Odbor za zaštitu morskog okoliša obavlja one zadaće koje Međunarodnoj pomorskoj organizaciji jesu ili mogu biti dodijeljene međunarodnim konvencijama ili u okviru međunarodnih konvencija za sprečavanje i kontrolu onečišćenja mora s brodova, posebice u pogledu donošenja i izmjene pravila ili drugih odredbi.

               (4)U skladu s člankom 28. stavkom (b) Konvencije o Međunarodnoj pomorskoj organizaciji Odbor za pomorsku sigurnost osigurava instrumente za izvršavanje svih dužnosti koje mu povjerava u skladu s tom Konvencijom Skupština IMO-a ili Vijeće IMO-a, kao i svih dužnosti obuhvaćenih područjem primjene tog članka koje mogu biti dodijeljene Odboru za pomorsku sigurnost u okviru bilo kojeg drugog međunarodnog instrumenta, a koje je IMO prihvatio.

               (5)Međunarodna konvencija o sprečavanju onečišćenja s brodova („Konvencija MARPOL”) stupila je na snagu 2. listopada 1983.

               (6)U skladu s člankom 16. stavkom 2. točkom (c) Konvencije MARPOL njezine izmjene može donijeti odgovarajuće tijelo, u ovom slučaju Odbor za zaštitu morskog okoliša.

               (7)Međunarodna konvencija o zaštiti ljudskih života na moru (Konvencija SOLAS) stupila je na snagu 25. svibnja 1980.

               (8)U skladu s člankom VIII. točkom (b) podtočkom iii. Konvencije SOLAS, Odbor za pomorsku sigurnost IMO-a može donijeti izmjene konvencije SOLAS.

               (9)Predviđeno je da Odbor za zaštitu morskog okoliša na svojoj 74. sjednici od 13. do 17. svibnja 2019. („MEPC 74”) donese izmjene Priloga II. Konvenciji MARPOL.

               (10)Predviđeno je da Odbor za pomorsku sigurnost na svojoj 101. sjednici (MSC 101) od 5. do 14. lipnja 2019. donese izmjene Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje (Kodeks ESP) iz 2011., izmjene Međunarodnog kodeksa o sredstvima za spašavanje (Kodeksa LSA), izmjene Evidencije opreme (obrasci C, E i P dodatka Konvenciji SOLAS) i izmjene dijelova A i A-1 Međunarodnog pravilnika o sigurnosti brodova koji koriste plinove ili goriva s niskom točkom zapaljivosti (IGF pravilnik).

               (11)Primjereno je utvrditi stajalište koje u ime Unije treba zauzeti na 74. sjednici Odbora za zaštitu morskog okoliša jer će namjena izmjena Priloga II. Konvenciji MARPOL biti da presudno utječu na sadržaj prava Unije, konkretno na Direktivu 2005/35/EZ Europskog parlamenta i Vijeća
                  5
                i Direktivu 2000/59/EZ Europskog parlamenta i Vijeća
                  6
               .

               (12)Primjereno je utvrditi stajalište koje u ime Unije treba zauzeti na 101. sjednici Odbora za pomorsku sigurnost jer će namjena izmjena Kodeksa ESP-a iz 2011. biti da presudno utječu na sadržaj prava Unije, konkretno na Uredbu (EU) br. 530/2012 Europskog parlamenta i Vijeća
                  7
               , jer će namjena izmjena Kodeksa ESP-a biti da presudno utječu na sadržaj prava Unije, konkretno na Provedbenu uredbu (EU) 2018/773
                  8
                i Direktivu 2014/90/EU Europskog parlamenta i Vijeća
                  9
               , jer će namjena izmjena Konvencije SOLAS biti da presudno utječu na sadržaj prava Unije, konkretno na Direktivu 2009/45/EZ Europskog parlamenta i Vijeća
                  10
                i jer će namjena izmjena Pravilnika IGF biti da presudno utječu na sadržaj prava Unije, konkretno na Direktivu 2009/45/EZ Europskog parlamenta i Vijeća o sigurnosnim pravilima i normama za putničke brodove i Direktivu 2014/94/EU Europskog parlamenta i Vijeća
                  11
               .

               (13)Izmjene Priloga II. Konvenciji MARPOL trebale bi osigurati smanjenje utjecaja na okoliš povezanog s ostacima tereta postojanih plutajućih tvari visoke viskoznosti i/ili visokog tališta i vodom upotrijebljenom za ispiranje spremnika za te tvari.

               (14)Izmjene Kodeksa ESP-a iz 2011. trebale bi obuhvaćati uredničke izmjene Kodeksa kojima se utvrđuju svi obvezni zahtjevi i poboljšavaju tablice i obrasci, kao i objediniti uredničke izmjene s novim bitnim zahtjevima kako bi se uzela u obzir nedavna ažuriranja serije Z10 Jedinstvenih pravila Međunarodnog udruženja klasifikacijskih društava.

               (15)Izmjene stavka 6.1.1.3. Kodeksa LSA trebale bi osigurati ujednačenu provedbu u pogledu ručnog spuštanja malih brodica za prikupljanje koje nisu brodska plovila za preživljavanje.

               (16)Izmjene stavka 4.4.8.1. Kodeksa LSA trebale bi osigurati izuzeće brodica za spašavanje s dva neovisna porivna sustava od obveze da budu opremljene dostatnim plutajućim veslima i s njima povezanom opremom za plovidbu na mirnom moru.

               (17)Izmjene stavke 8.1. u obrascima Evidencije opreme C, E i P u Dodatku Konvenciji SOLAS trebale bi osigurati jasnoću u pogledu činjenice da svi navedeni pokazivači nisu primjenjivi na sve brodove te se stoga prema potrebi mogu izbrisati.

               (18)Izmjene dijelova A i A-1 IGF pravilnika trebale bi osigurati dosljednost postojećih zahtjeva za brodove koji kao gorivo koriste prirodni plin uvođenjem potrebnih izmjena na temelju iskustva stečenog primjenom Pravilnika.

               (19)Stajalište Unije izražavaju države članice Unije koje su članice Odbora za zaštitu morskog okoliša i Odbora za pomorsku sigurnost Međunarodne pomorske organizacije, djelujući zajednički u interesu Unije,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti na 74. sjednici Odbora za zaštitu morskog okoliša Međunarodne pomorske organizacije jest da se slaže s donošenjem izmjena Priloga II. Međunarodnoj konvenciji o sprečavanju onečišćenja s brodova, koje se odnose na ispuštanje vode upotrijebljene za ispiranje spremnika koja sadržava postojane plutajuće tvari visoke viskoznosti, i koje su utvrđene u Prilogu 13. dokumentu IMO-a MEPC 73/19/add.1.

               Članak 2.

               Stajalište koje treba zauzeti u ime Unije na 101. sjednici Odbora za pomorsku sigurnost Međunarodne pomorske organizacije jest složiti se:

               (a)s donošenjem izmjena Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje iz 2011. utvrđenih u Prilogu [X] dokumentu IMO-a [MSC 100/XX/Add.X];

               (b)s donošenjem izmjena stavka 6.1.1.3. Kodeksa LSA utvrđenih u Prilogu [X] dokumentu IMO-a [MSC 100/XX/Add.X];

               (c)s donošenjem izmjena stavka 4.4.8.1. Kodeksa LSA utvrđenih u Prilogu [X] dokumentu IMO-a [MSC 100/XX/Add.X];

               (d)s donošenjem izmjena stavke 8.1. u obrascima Evidencije opreme C, E i P u Dodatku Konvenciji SOLAS utvrđenih u Prilogu [X] dokumentu IMO-a [MSC 100/XX/Add.X];

               (e)s donošenjem izmjena dijelova A i A-1 IGF pravilnika utvrđenih u Prilogu [X] dokumentu IMO-a [MSC 100/XX/Add.X].

               Članak 3.

               1.Stajalište koje treba zauzeti u ime Unije, kako je utvrđeno u članku 1., izražavaju države članice koje su sve članice IMO-a, djelujući zajednički u interesu Unije.

               2.Stajalište koje treba zauzeti u ime Unije, kako je utvrđeno u članku 2., izražavaju države članice koje su sve članice IMO-a, djelujući zajednički u interesu Unije.

               3.Manje promjene stajališta iz članaka 1. i 2. mogu se dogovoriti bez daljnje odluke Vijeća.

               Članak 4.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Ime je promijenjeno 1982. u Međunarodnu pomorsku organizaciju (IMO).

                     (2)

                        Odluka Vijeća (EU) 2018/1601 od 15. listopada 2018. o stajalištu koje treba zauzeti u ime Europske unije u Međunarodnoj pomorskoj organizaciji na 73. sjednici Odbora za zaštitu morskog okoliša i 100. sjednici Odbora za pomorsku sigurnost u pogledu donošenja izmjena pravila 14. Priloga VI. Međunarodnoj konvenciji o sprečavanju onečišćenja s brodova i Međunarodnog kodeksa o poboljšanom programu inspekcija tijekom pregleda brodova za rasuti teret i tankera za ulje iz 2011., SL L 267, 25.10.2018., str. 6.

                     (3)

                        Predmet C-399/12 Njemačka protiv Vijeća (OIV), ECLI:EU:C:2014:2258, točka 64.

                     (4)

                        Predmet C-399/12 Njemačka protiv Vijeća (OIV), ECLI:EU:C:2014:2258, točke 61.–64.

                     (5)

                        Direktiva 2005/36/EZ Europskog parlamenta i Vijeća od 7. rujna 2005. o priznavanju stručnih kvalifikacija (SL L 255, 30.9.2005., str. 22.).

                     (6)

                        Direktiva 2000/59/EZ Europskog parlamenta i Vijeća od 27. studenoga 2000. o lučkim uređajima za prihvat brodskog otpada i ostataka tereta (SL L 332, 28.12.2000., str. 81.).

                     (7)

                        Uredba (EU) br. 530/2012 Europskog parlamenta i Vijeća od 13. lipnja 2012. o ubrzanom postupnom uvođenju zahtjeva za dvostrukom oplatom ili ekvivalentnih projektnih zahtjeva za tankere za ulje s jednostrukom oplatom (SL L 172, 30.6.2012., str. 3.).

                     (8)

                        Provedbena uredba Komisije (EU) 2018/773 оd 15. svibnja 2018. o utvrđivanju ispitnih normi i zahtjeva u vezi s projektiranjem, izvedbom i karakteristikama za pomorsku opremu te o stavljanju izvan snage Provedbene uredbe (EU) 2017/306 (SL L 133, 30.5.2018., str. 1.).

                     (9)

                        Direktiva 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ (SL L 257, 28.8.2014., str. 146.).

                     (10)

                        Direktiva 2009/45/EZ Europskog parlamenta i Vijeća od 6. svibnja 2009. o sigurnosnim pravilima i normama za putničke brodove (SL L 163, 25.6.2009., str. 1.).

                     (11)

                        Direktiva 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (SL L 307, 28.10.2014., str. 1.).


               EUROPSKA KOMISIJA
            Bruxelles, 12.4.2019.
            COM(2019) 181 final
            2019/0093(NLE)
            Prijedlog
            ODLUKE VIJEĆA
            o stajalištu koje će se zauzeti u ime Europske unije u Radnoj skupini za oznake zemljopisnog podrijetla osnovanoj Sporazumom o slobodnoj trgovini između Europske unije i njezinih država članica, s jedne strane, i Republike Koreje, s druge strane, u pogledu donošenja njezina poslovnika

               OBRAZLOŽENJE

               1.Predmet prijedloga

               Ovaj se Prijedlog odnosi na odluku o utvrđivanju stajališta koje u ime Unije treba zauzeti u Radnoj skupini za oznake zemljopisnog podrijetla osnovanoj Sporazumom o slobodnoj trgovini između Europske unije i njezinih država članica, s jedne strane, i Republike Koreje, s druge strane, u vezi s predviđenim donošenjem njezina poslovnika („poslovnik”).

               2.Kontekst prijedloga

               2.1.Sporazum o slobodnoj trgovini između EU-a i Republike Koreje

               Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane („Sporazum”) EU-ov je prvi trgovinski sporazum nove generacije i prvi sporazum sklopljen s jednom od azijskih zemalja. Sporazumom se želi potaknuti bilateralna trgovina i gospodarski rast u EU-u i Koreji.

               Sporazum je potpisan 6. listopada 2010. i privremeno se primjenjuje od 1. srpnja 2011.
                  1
               .

               2.2.Radna skupina za oznake zemljopisnog podrijetla

               Člankom 15.3. Sporazuma osnivaju se radne skupine pod okriljem Odbora za trgovinu, konkretno Radna skupina za oznake zemljopisnog podrijetla (članak 15.3. stavak 1. točka (g), „Radna skupina za oznake zemljopisnog podrijetla”). Sporazumom se utvrđuju pravila o oznakama zemljopisnog podrijetla iz članaka od 10.18. do 10.26. Aktivnosti i rad Radne skupine za oznake zemljopisnog podrijetla uređeni su člankom 10.25. Sporazuma.

               Za potrebe članka 10.25. Sporazuma Komisija u ime Europske unije odobrava izmjene Sporazuma koje se temelje na odlukama Radne skupine za oznake zemljopisnog podrijetla
                  2
               .

               Radna skupina za oznake zemljopisnog podrijetla forum je i tijelo za donošenje odluka, koje može donijeti odluku o izmjeni priloga 10.-A i 10.-B Sporazumu. U skladu s člankom 10.25. stavkom 1. Radna skupina može davati preporuke i donositi odluke konsenzusom.

               2.3.Predviđeni akt Radne skupine za oznake zemljopisnog podrijetla

               U skladu s Odlukom br. 1. Odbora za trgovinu EU-a i Koreje od 23. prosinca 2011. o donošenju poslovnika Odbora za trgovinu
                  3
               , a posebno člankom 15.4. Priloga, svaki specijalizirani odbor i svaka radna skupina može donijeti svoj poslovnik, koji se dostavlja Odboru za trgovinu.

               Radna skupina za oznake zemljopisnog podrijetla 30. svibnja 2018. u okviru svojeg šestog sastanka dogovorila se o donošenju odluke o svojem poslovniku („predviđeni akt”).

               Predviđenim aktom želi se urediti način rada Radne skupine za oznake zemljopisnog podrijetla te podrobno utvrditi njezine nadležnosti i postupak donošenja odluka.

               3.Stajalište koje treba zauzeti u ime Unije

               Ugovorima je Uniji dodijeljena isključiva nadležnost za zajedničku trgovinsku politiku, koja obuhvaća neovisnu trgovinsku politiku Unije i sklapanje međunarodnih trgovinskih sporazuma. Budući da je predviđeni akt preduvjet za uspješan rad Radne skupine za oznake zemljopisnog podrijetla i da se stoga njime pridonosi učinkovitoj provedbi Sporazuma o slobodnoj trgovini između EU-a i Republike Koreje, donošenje predviđenog akta u skladu je s ciljevima trgovinske politike Unije.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava koja se primjenjuju na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali mogu „presudno utjecati na sadržaj propisa koje donese zakonodavac Unije”
                  4
               .

               4.1.2.Primjena u predmetnom slučaju

               Radna skupina za oznake zemljopisnog podrijetla tijelo je osnovano sporazumom, točnije Sporazumom o slobodnoj trgovini između EU-a i Republike Koreje.

               Akt koji Radna skupina za oznake zemljopisnog podrijetla treba donijeti akt je koji proizvodi pravne učinke. Predviđeni akt bit će obvezujući prema međunarodnom pravu u skladu s člankom 10.25. Sporazuma o slobodnoj trgovini između EU-a i Republike Koreje.

               Predviđenim aktom ne dopunjuje se niti izmjenjuje institucionalni okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na zajedničku trgovinsku politiku.

               Stoga materijalnopravnu osnovu predložene odluke čine sljedeće odredbe: članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. u vezi s člankom 218. stavkom 9. UFEU-a.

               5.Objava predviđenog akta

               Nije primjenjivo.

               2019/0093 (NLE)

               Prijedlog

               ODLUKE VIJEĆA

               o stajalištu koje će se zauzeti u ime Europske unije u Radnoj skupini za oznake zemljopisnog podrijetla osnovanoj Sporazumom o slobodnoj trgovini između Europske unije i njezinih država članica, s jedne strane, i Republike Koreje, s druge strane, u pogledu donošenja njezina poslovnika

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća (EU) 2015/2169
                  5
                sklopila Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane
                  6
                („Sporazum”) koji je stupio na snagu 13. prosinca 2015.

               (2)Člankom 15.3. stavkom 1. Sporazuma osniva se Radna skupina za oznake zemljopisnog podrijetla pod okriljem Odbora za trgovinu osnovanog na temelju članka 15.1. stavka 1. Sporazuma.

               (3)U skladu s člankom 15.4 poslovnika Odbora za trgovinu EU-a i Koreje, koji je donesen Odlukom br. 1. Odbora za trgovinu EU-a i Koreje od 23. prosinca 2011.
                  7
               , svaka radna skupina može donijeti svoj poslovnik, koji se dostavlja Odboru za trgovinu.

               (4)Trebalo bi utvrditi poslovnik Radne skupine za oznake zemljopisnog podrijetla.

               (5)Primjereno je utvrditi stajalište koje treba zauzeti u ime Unije u Radnoj skupini za oznake zemljopisnog podrijetla u pogledu njezina poslovnika jer će taj poslovnik biti obvezujući za Uniju,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u Radnoj skupini za oznake zemljopisnog podrijetla u pogledu njezina poslovnika temelji se na nacrtu odluke te radne skupine priloženom ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane (SL L 127, 14.5.2011., str. 1.–1426.).

                     (2)

                        2011/265/EU: Odluka Vijeća od 16. rujna 2010. o potpisivanju, u ime Europske unije, i privremenoj primjeni Sporazuma o slobodnoj trgovini između Europske unije i njezinih država članica, s jedne strane, i Republike Koreje, s druge strane (SL L 127, 14.5.2011., str. 1.–1426.).

                     (3)

                        SL L 58, 1.3.2013., str. 9.

                     (4)

                        Presuda Suda Europske unije od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (5)

                        Odluka Vijeća (EU) 2015/2169 od 1. listopada 2015. o sklapanju Sporazuma o slobodnoj trgovini između Europske unije i njezinih država članica, s jedne strane, i Republike Koreje, s druge strane (SL L 307, 25.11.2015., str. 2.).

                     (6)

                        SL L 127, 14.5.2011., str. 6.

                     (7)

                        Odluka br. 1. Odbora za trgovinu EU-a i Koreje od 23. prosinca 2011. o donošenju poslovnika Odbora za trgovinu (SL L 58, 1.3.2013., str. 9.).

    ---documentbreak---

               EUROPSKA KOMISIJA
            Bruxelles, 12.4.2019.
            COM(2019) 181 final
            PRILOG

            PrijedloguUREDBE VIJEĆA
            o stajalištu koje će se zauzeti u ime Europske unije u Radnoj skupini za oznake zemljopisnog podrijetla osnovanoj Sporazumom o slobodnoj trgovini između Europske unije i njezinih država članica, s jedne strane, i Republike Koreje, s druge strane, u pogledu donošenja njezina poslovnika

               PRILOG

               ODLUKA br. 1. RADNE SKUPINE EU-a I KOREJE ZA OZNAKE ZEMLJOPISNOG PODRIJETLA

               od 30. svibnja 2018.

               o donošenju poslovnika

               RADNA SKUPINA EU-a I KOREJE ZA OZNAKE ZEMLJOPISNOG PODRIJETLA,

               uzimajući u obzir Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane
                  1
                (dalje u tekstu „Sporazum”),

               uzimajući u obzir Odluku br. 1. Odbora za trgovinu EU-a i Koreje od 23. prosinca 2011. o donošenju poslovnika Odbora za trgovinu
                  2
               , a posebno njezin članak 15.4. Priloga toj odluci,

               budući da:

                (1)
                     U skladu s člankom 15.4. poslovnika Odbora za trgovinu EU-a i Koreje donesenog Odlukom br. 1. Odbora za trgovinu EU-a i Koreje od 23. prosinca 2011. svaki specijalizirani odbor i svaka radna skupina može donijeti svoj poslovnik, koji se dostavlja Odboru za trgovinu.

               (2)
                     Potrebno je utvrditi poslovnik Radne skupine za oznake zemljopisnog podrijetla,

               DONIJELA JE OVU ODLUKU:

               Članak 1.

               Donosi se poslovnik Radne skupine za oznake zemljopisnog podrijetla kako je utvrđen u Prilogu.

               Članak 2.

               Ova Odluka stupa na snagu na dan donošenja.

               Sastavljeno u …,

               Za Radnu skupinu za oznake zemljopisnog podrijetla

                        Voditelj tima

                        Ministarstvo trgovine, industrije i energetike Republike Koreje

                        Supredsjedatelj Radne skupine za oznake zemljopisnog podrijetla

                        Načelnik odjela

                        Glavna uprava Europske komisije za poljoprivredu i ruralni razvoj

                        Supredsjedatelj Radne skupine za oznake zemljopisnog podrijetla

               PRILOG

               POSLOVNIK RADNE SKUPINE ZA OZNAKE ZEMLJOPISNOG PODRIJETLA

               Članak 1.
               Sastav i predsjedanje

               (1)Radna skupina za oznake zemljopisnog podrijetla osnovana u skladu s člankom 15.3. stavkom 1. točkom (g) Sporazuma o slobodnoj trgovini između Europske unije i njezinih država članica, s jedne strane, i Republike Koreje, s druge strane („Sporazum”) obavlja svoje dužnosti kako je utvrđeno člankom 10.25. Sporazuma.

               (2)Radna skupina za oznake zemljopisnog podrijetla sastoji se od predstavnika Republike Koreje („Koreja”), s jedne strane, i predstavnika Europske unije, s druge strane.

               (3)U skladu s člankom 15.3. stavkom 3. Sporazuma Radnom skupinom za oznake zemljopisnog podrijetla supredsjedaju predstavnici Koreje i Europske unije.

               (4)Svaki supredsjedatelj može delegirati sve funkcije ili neke od funkcija supredsjedatelja imenovanom zamjeniku te se u tom slučaju sva upućivanja na supredsjedatelja dalje u tekstu jednako primjenjuju na imenovanog zamjenika.

               (5)Svaki supredsjedatelj određuje kontaktnu točku za sva pitanja koja se odnose na Radnu skupinu za oznake zemljopisnog podrijetla. Te kontaktne točke zajednički su odgovorne za tajničke dužnosti Radne skupine za oznake zemljopisnog podrijetla.

               Članak 2.
               Sastanci

               U skladu s člankom 10.25. stavkom 2. Sporazuma, sastanci se naizmjenično odvijaju u strankama. Radna skupina za oznake zemljopisnog podrijetla sastaje se u trenutku, na mjestu i na način koji može uključivati videokonferenciju, kako zajednički dogovore stranke, no najkasnije u roku od 90 dana nakon što je jedna od stranaka podnijela zahtjev.

               Članak 3.
               Korespondencija

               (1)Korespondencija upućena predsjedateljima Radne skupine za oznake zemljopisnog podrijetla prosljeđuje se kontaktnim točkama, koje ih prosljeđuju članovima te radne skupine.

               (2)Korespondencija se može odvijati pisanim putem na bilo koji način, uključujući elektroničku poštu.

               (3)U skladu s člankom 15. poslovnika Odbora za trgovinu, taj se odbor obavješćuje o kontaktnim točkama koje je odredila Radna skupina za oznake zemljopisnog podrijetla. Sva korespondencija, dokumenti i komunikacija, uključujući razmjenu poruka e-pošte među kontaktnim točkama Radne skupine za oznake zemljopisnog podrijetla povezanu s provedbom Sporazuma, istodobno se prosljeđuju Tajništvu Odbora za trgovinu, Delegaciji Europske unije u Republici Koreji i Misiji Republike Koreje pri Europskoj uniji.

               Članak 4.
               Dnevni red sastanaka

               (1)Prije svakog sastanka kontaktne točke sastavljaju privremeni dnevni red. Taj se dnevni red prosljeđuje, zajedno s relevantnim dokumentima, članovima Radne skupine za oznake zemljopisnog podrijetla i njezinim supredsjedateljima najkasnije sedam dana prije sastanka. Privremeni dnevni red može uključivati bilo koju točku obuhvaćenu člankom 10.25. Sporazuma.

               (2)Svaka stranka može najkasnije 14 dana prije sastanka zatražiti da se točke obuhvaćene člankom 10.25. Sporazuma uključe u privremeni dnevni red. Te se točke uključuju u privremeni dnevni red.

               (3)Zadnja verzija privremenog dnevnog reda dostavlja se supredsjedateljima najkasnije pet dana prije sastanka.

               (4)Supredsjedatelji na početku svakog sastanka jednoglasno donose dnevni red. U dnevni red moguće je uvrstiti bilo koju točku koja se ne nalazi u privremenom dnevnom redu ako se oba supredsjedatelja tako dogovore.

               Članak 5.
               Zahtjevi za izmjene priloga 10.-A ili 10.-B Sporazumu

               (1)Svaka stranka može dopisom koji je potpisao supredsjedatelj predmetne stranke zatražiti dodavanje ili uklanjanje pojedinačnih oznaka zemljopisnog podrijetla iz priloga 10.-A ili 10.-B Sporazumu.

               (2)U skladu s člankom 10.25. stavcima 1. i 3. Sporazuma Radna skupina za oznake zemljopisnog podrijetla može konsenzusom, nakon što je provela odgovarajući postupak iz Sporazuma, donijeti odluku o izmjeni priloga 10.-A i 10.-B kako bi dodala pojedinačne oznake zemljopisnog podrijetla Europske unije ili Koreje. Radna skupina za oznake zemljopisnog podrijetla isto tako može konsenzusom odlučiti dati preporuku za dodavanje ili uklanjanje oznaka zemljopisnog podrijetla, o čemu se konačna odluka donosi u Odboru za trgovinu u skladu s člankom 10.21. stavkom 4., člankom 10.24. i člankom 10.25.

               (3)U skladu s člankom 15.3. stavkom 5. Odbor za trgovinu može preuzeti zadaću povjerenu Radnoj skupini i odlučiti izmijeniti prethodno navedene priloge 10.-A i 10.-B. K tome, u skladu s člankom 15.5. stavkom 2. Odbor za trgovinu može odlučiti izmijeniti priloge 10.-A i 10.-B, a stranke mogu donijeti odluku podložno svojim primjenjivim zakonskim zahtjevima i postupcima.

               (4)Stranke pri donošenju odluke o izmjeni priloga 10.-A i 10.-B nastoje na odgovarajući način uzeti u obzir interese obiju stranaka u pogledu oznaka zemljopisnog podrijetla.

               Članak 6.
               Odluke i preporuke

               (1)Radna skupina za oznake zemljopisnog podrijetla donosi preporuke i odluke konsenzusom kako je predviđeno člankom 10.25. Sporazuma.

               (2)Preporuke Radne skupine za oznake zemljopisnog podrijetla u smislu članka 10.25. Sporazuma upućuju se strankama i sadržavaju potpise supredsjedateljâ.

               (3)Odluke Radne skupine za oznake zemljopisnog podrijetla u smislu članka 10.25. Sporazuma sadržavaju potpise supredsjedateljâ. U svakoj odluci utvrđen je datum stupanja na snagu.

               (4)Odluke i preporuke koje donosi Radna skupina za oznake zemljopisnog podrijetla sadržavaju serijski broj, datum donošenja i opis predmeta.

               Članak 7.
               Pisani postupak

               (1)Preporuka ili odluka Radne skupine za oznake zemljopisnog podrijetla može se donijeti pisanim postupkom ako se s time usuglase obje stranke. Pisani postupak sastoji se od razmjene nota između supredsjedateljâ Radne skupine za oznake zemljopisnog podrijetla.

               (2)Supredsjedatelj stranke koja predlaže primjenu pisanog postupka podnosi nacrt preporuke ili odluke supredsjedatelju druge stranke, koji u odgovoru navodi prihvaća li nacrt preporuke ili odluke. Supredsjedatelj druge stranke isto tako može predložiti izmjene ili zatražiti dodatno vrijeme za razmišljanje. Ako se postigne dogovor o nacrtu, taj se nacrt donosi u skladu s člankom 6.

               Članak 8.
               Zapisnik

               (1)Kontaktne točke sastavljaju nacrt zapisnika sa svakog sastanka u roku od 21 dana od sastanka. U nacrtu zapisnika navode se donesene preporuke i odluke te svi drugi doneseni zaključci.

               (2)Zapisnik odobravaju obje stranke u pisanom obliku u roku od 28 dana od sastanka ili do drugog datuma koji su dogovorile stranke. Nakon njegova odobravanja, supredsjedatelji potpisuju dva izvornika. Svaki supredsjedatelj pohranjuje jedan izvornik zapisnika.

               Članak 9.
               Izvješća

               U skladu s člankom 15.3. stavkom 4. Sporazuma Radna skupina za oznake zemljopisnog podrijetla izvješćuje Odbor za trgovinu o svojim aktivnostima na svakom redovitom sastanku Odbora za trgovinu.

               Članak 10.
               Troškovi

               (1)Svaka stranka snosi troškove koji joj nastanu na temelju sudjelovanja na sastancima Radne skupine za oznake zemljopisnog podrijetla.

               (2)Troškove povezane s organizacijom sastanaka i umnožavanjem dokumenata snosi stranka koja je domaćin sastanka.

               Članak 11.
               Javnost i povjerljivost

               (1)Osim ako supredsjedatelji odluče drukčije, sastanci Radne skupine za oznake zemljopisnog podrijetla nisu javni.

               (2)Ako jedna od stranaka Radnoj skupini za oznake zemljopisnog podrijetla dostavi informacije koje se prema njezinim zakonima i drugim propisima smatraju povjerljivima, druga stranka s njima postupa kao s povjerljivima kako je utvrđeno člankom 15.1. stavkom 7. Sporazuma.

               (3)Svaka stranka može odlučiti o objavi odluka i preporuka Radne skupine za oznake zemljopisnog podrijetla u svojim službenim publikacijama.

                     (1)

                        SL L 127, 14.5.2011., str. 6.

                     (2)

                        SL L 58, 1.3.2013., str. 9.